উত্তরপ্রদেশের এক সাংবাদিককে খুনের ঘটনায় নাম জড়াল রাজ্যের মন্ত্রী রামমূর্তি সিংহ বর্মার। ঘটনাচক্রে এ দিনই জাল ডিগ্রি ব্যবহারের অভিযোগে গ্রেফতার হয়েছেন দিল্লির আইনমন্ত্রী জিতেন্দ্র সিংহ তোমর। তবে রাম মুর্তির বিরুদ্ধে অভিযোগ আরও মারাত্মক। নিহতের পরিবারের দাবি, ফেসবুকে মন্ত্রীর অবৈধ কাজকর্ম নিয়ে লেখালেখি করায় পুড়িয়ে মারা হয়েছে জগেন্দ্র সিংহ নামে ওই সাংবাদিককে। পুলিশ সূত্রে খবর, উত্তরপ্রদেশের শাহজাহানপুর জেলায় ওই সাংবাদিক খুনের অভিযোগে অনগ্রসর শ্রেণি কল্যাণ মন্ত্রী রামমূর্তি সিংহ বর্মা, পুলিশ ইনস্পেক্টর শ্রী প্রকাশ রাই ছাড়াও চার পুলিশ কর্মীর বিরুদ্ধে অভিযোগ দায়ের করা হয়েছে। মৃত্যুকালীন জবানবন্দিতে জগেন্দ্র জানান, রামমূর্তির বিরুদ্ধে মুখ খোলায় তাঁকে এবং তাঁর পরিবারকে হুমকি দেওয়া হচ্ছিল। যদিও অভিযুক্তদের দাবি, একটি খুনের মামলায় জগেন্দ্রকে ধরতে তাঁর বাড়ি যায় ওই পুলিশকর্মীরা। সেই সময়ই গ্রেফতারি এড়াতে নিজেই নিজের গায়ে আগুন লাগিয়ে দেন জগেন্দ্র।